Zagreb, 30. listopada 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Stipe Bosotina, zamjenika gradonačelnika Grada Vodica, za davanjem mišljenja Povjerenstva,** na 67. sjednici, održanoj 30. listopada 2019.g,. daje sljedeće:

**MIŠLJENJE**

**I. Nije suprotno odredbama ZSSI-a da Grad Vodice, u kojem dužnosnik Stipe Bosotin obnaša dužnost zamjenika gradonačelnika, odlukom predstavničkog tijela postupi povodom zahtjeva za ukidanje statusa javnog dobra nekretnine u vlasništvu Grada Vodica, podnesenog od strane trgovačkog društva Vodice Invest d.o.o., čiji je dužnosnik jedini osnivač.**

**II. Upućuje se dužnosnik da u svrhu očuvanja vlastitog integriteta, vjerodostojnosti i nepristranosti te jačanja povjerenja građana u tijela javne vlasti, okolnost da je jedini imatelj udjela u trgovačkom društvu Vodice Invest d.o.o. deklarira gradonačelniku Grada Vodice kao i članovima Gradskog vijeća Grada Vodica na sjednici na kojoj se odlučuje po navedenom zahtjevu te da od sebe otkloni svako eventualno postupanje po istom, kao i da o tome izvijesti javnost objavom na internetskoj stranici Grada Vodica.**

**III. Nastankom pravnog posla otkupa nekretnine u vlasništvu Grada Vodica iz točke I. izreke između Grada Vodica i trgovačkog društva Vodice Invest d.o.o., došlo bi do povrede članka 17. stavka 1. ZSSI-a, jer bi se radilo o zabranjenom poslovnom odnosu između tijela javne vlasti u kojem dužnosnik obnaša dužnost i trgovačkog društva u kojem ima više od 0,5% udjela u vlasništvu, a isto tako na temelju članka 17. stavka 2. ZSSI-a navedeno ograničenje primjenjuje se ako bi neki član obitelji dužnosnika iz čkanka 4. stavka 2. ZSSI-a na bilo koji način stekao poslovni udio u tom trgovačkom društvu u razdoblju u kojem dužnosnik obnaša dužnost zamjenika gradonačelnika Grada Vodica.**

**IV. Na temelju članka 20. stavka 3. ZSSI-a takav poslovni odnos iz točke III. izreke zabranjen je i u razdoblju od 12 mjeseci od dana prestanka obnašanja navedene dužnosti.**

Obrazloženje

Zahtjev za davanjem mišljenja Povjerenstva podnio je dužnosnik Stipe Bosotin, zamjenik gradonačelnika Grada Vodica. U knjigama ulazne pošte zahtjev je zaprimljen 21. listopada 2019.g. pod poslovnim brojem 711-U-3589-M-147/19-01-3 te se povodom istog vodi predmet broj M-147/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona, stoga je i dužnosnik Stipe Bosotin, povodom obnašanja dužnosti zamjenika gradonačelnika Grada Vodica obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik traži mišljenje Povjerenstva bi li se našao u sukobu interesa ako bi se udovoljilo zahtjevu trgovačkog društva Vodice Invest d.o.o., kojem je osnivač, za ukidanjem statusa javnog dobra na dijelu čest. zem. 7190/4, k.o. Vodice, površine 111 m2, koji u naravi predstavlja dio građevinskog terena u vlasništvu navedenog trgovačkog društva, označenog čest. zem. 1354/1, k.o. Vodice. Navodi da se predmetna nekretnina koristila kao dio pogona bloketare, na kojoj su se proizvodili betonski blokovi te da se ista ne koristi kao put dugi niz godina od izgradnje magistralne ceste i stoga ispunjava sve zakonske uvjete za ukidanje statusa javnog dobra. Također napominje da se ukidanje statusa javnog dobra traži u svrhu otkupa navedene nekretnine radi formiranja građevinske čestice, sukladno članku 391. stavku 3. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09. i 143/12. i 152/14.). Dužnosnik traži uputu Povjerenstva kako postupiti u ovoj situaciji.

Zahtjevu za mišljenjem prileži izvadak iz sudskog registra Trgovačkog suda u Zadru, Stalnog služba u Šibeniku, iz kojeg je razvidno da je dužnosnik jedini imatelj udjela u vlasništvu (trgovačkog društva), Vodice Invest d.o.o., MBS: 110039273, sa sjedištem u Vodicama, grafički prikaz dijela čest. zem. 7190/4, k.o. Vodice, izrađen 25. siječnja 2016.g. po ovlaštenom geodetu, neovjereni ispis snimke stanja te čestice na dan 16. listopada 2019.g. od Državne geodetske uprave, izvadak iz zemljišne knjige Općinskog suda u Šibeniku, Zemljišno-knjižni odjel, za k.č.br.1354/1, u naravi vinograd, u vlasništvu trgovačkog društva Vodice Invest d.o.o., upisano u zk.ul. br. 10114, k.o. Vodice, te izvadak iz zemljišne knjige Općinskog suda u Šibeniku, Zemljišno-knjižni odjel, za katastarske čestice upisane u zk.ul. br. 10194, k.o. Vodice, koje su u naravi put, dok se u vlastovnici navodi „Javno dobro u općoj uporabi – Grad Vodice“, pri čemu je jedna od tih čestica i 7190/4, k.o. Vodice.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale fizičke i pravne osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Prema stavku 3. istog članka poslovni odnos u smislu ZSSI-a odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Nadalje, ukazuje se dužnosniku da je člankom 17. stavkom 1. ZSSI-a propisano da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

 Člankom 17. stavkom 2. ZSSI-a propisano je da se ograničenje iz stavka 1. tog članka primjenjuje na poslovne subjekte u kojima član oobitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 35. stavkom 2. Zakona o vlasništvu i drugim stvarnim pravima propisano je da ovlasti za raspolaganje, upravljanje i korištenje stvarima u vlasništvu jedinica lokalne i područne (regionalne) samouprave imaju tijela jedinica lokalne i područne (regionalne) samouprave određena propisom o ustrojstvu lokalne i područne (regionalne) samouprave, osim ako posebnim zakonom nije drukčije određeno.

Člankom 103. stavkom 1. Zakona o cestama („Narodne novine“ broj 84/11., 22/13., 54/13., 148/13. 92/14.) propisano je da, kada je trajno prestala potreba korištenja nerazvrstane ceste ili njezinog dijela, može joj se ukinuti status javnog dobra u općoj uporabi, a nekretnina kojoj prestaje taj status ostaje u vlasništvu jedinice lokalne samouprave. Prema stavku 2. istog članka Zakona odluku o ukidanju statusa javnog dobra u općoj uporabi nerazvrstane ceste ili njezinog dijela donosi predstavničko tijelo jedinice lokalne samouprave.

Statutom Grada Vodica („Službeni glasnik Grada Vodica“ broj 2/18., 3/18. i 8/18.) propisano je u članku 28. da Gradsko vijeće Grada Vodica odlučuje o stjecanju i otuđenju pokretnina i nekretnina i raspolaganju ostalom imovinom Grada u visini pojedinačne vrijednosti više od 0,5% iznosa prihoda bez primitaka ostvarenih u godini koja prethodi godini u kojoj se odlučuje te da donosi odluke i druge opće i pojedinačne akte koji su mu stavljeni u djelokrug zakonom i podzakonskim aktima.

Prema članku 40. Statuta Grada Vodica gradonačelnik Grada Vodica upravlja nekretninama, pokretninama i imovinskim pravima u vlasništvu Grada te odlučuje o stjecanju i otuđenju pokretnina i nekretnina odnosno drugom raspolaganju imovinom Grada Vodica čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina.

U konkretnom slučaju trgovačko društvo Vodice Invest d.o.o., u kojem dužnosnik Stipom Bosotin, zamjenik gradonačelnika Grada Vodica, ima više od 0,5% udjela u vlasništvu (temeljnom kapitalu) te se isto temeljem navedene okolnosti opravdano smatra s dužnosnikom interesno povezanom pravnom osobom, traži od Grada Vodica, vlasnika nekrentine koji upravlja javnim dobrom, ukidanja statusa javnog dobra na dijelu k.č.br. 7190/4, k.o. Vodice, upisano u zk.ul. br. 10194, k.o. Vodice, jer se dio nekretnine kroz dulje vremensko razdoblje ne koristi kao put i ispunjava zakonske uvjete za ukidanje statusa javnog dobra. Za navedenu česticu upisano je da je u naravi put koji je u općoj uporabi, a ukidanje statusa javnog dobra traži se iz razloga kasnijeg otkupa dijela te nekretnine od strane trgovačkog društva Vodice Invest d.o.o. radi formiranja građevinske čestice.

U navedenoj situaciji podnošenje zahtjeva za ukidanje statusa javnog dobra predstavlja pravo koje trgovačko društvo Vodice Invest d.o.o. može ostvarivati pod jednakim i unaprijed definiranim uvjetima kao i svi drugi poslovni subjekti koji bi od Grada Vodica tražili ukidanje statusa javnog dobra. Od navedenog prava trgovačko društvo ne može biti ograničeno ili isključeno povodom okolnosti da je imatelj udjela u istom dužnosnik Grada Vodica. S druge strane, u opisanoj situaciji postoji i javni interes za zakonitom i transparentnom provedbom postupka ukidanja statusa javnog dobra, pri čemu sam postupak može biti javno percipiran kao situacija u kojoj bi moglo doći do povrede načela obnašanja javnih dužnosti ili zlouporabe posebnih prava dužnosnika. Naime, iako dužnosnik ne može postupati i u svojstvu zakonskog zastupnika u ime trgovačkog društva inicirati ukidanje statusa javnog dobra u općoj uporabi, u navedenoj situaciji može nastati dvojba da po zahtjevu navedenog trgovačkog društva Grad Vodice postupa i donosi odluku o ukidanju statusa slijedom okolnosti interesne povezanosti s dužnosnikom koji obnaša dužnost zamjenika čelnika izvršne vlasti u tom Gradu. Kako bi se otklonila ta negativna percepcija, dužnosnik je dužan poduzeti određene radnje kojima štiti vlastiti integritet i vjerodostojnost, obzirom da je pozvan prvenstveno štititi javni interes i opravdati povjerenje građani koje su im izborom ukazali, a čime se čuva javna percepcija da na odluku o ukidanju statusa javnog dobra nije utjecala okolnost da obnaša navedenu dužnost.

Odluku o ukidanju statusa javnog dobra donosi Gradsko vijeće Grada Vodica, a u obnašanju dužnosti zamjenika gradonačelnika Grada Vodice dužnosnik obrazlaže predložene akte koje donosi Gradsko vijeće samo ako je na to izričito ovlašten od gradonačelnika Grada Vodice, slijedom čega nije vjerojatno da bi dužnosnik Stipe Bosotin poduzimao radnje povodom zahtjeva trgovačkog društva Vodice Invest d.o.o.

Međutim, upućuje se dužnosnik da deklarira okolnost da je jedini imatelj udjela navedenog trgovačkog društva koje traži ukidanje statusa javnog dobra gradonačelniku Grada Vodice te članovima Gradskog vijeća Grada Vodica na sjednici na kojoj se odlučuje o tom zahtjevu te da nakon skretanja pozornosti gradonačelniku Grada Vodica na ovu okolnost, otkloni od sebe poduzimanje bilo koje radnje po tom zahtjevu koje bi eventualno inače poduzimao po ovlaštenju gradonačelnika, ukoliko bi gradonačelnik bio spriječen u poduzimanju istih. Također, upućuje se dužnosnik da o okolnosti da je trgovačko društvo kojem je osnivač zatražilo ukidanje statusa javnog dobra od Grada Vodica izvijesti javnost objavom na internetskoj stranici Grada Vodica.

U konkretnome slučaju ukidanje statusa javnog dobra stvara za trgovačko društvo Vodice Invest d.o.o. pravnu mogućnost kasnijeg otkupa nekretnine od Grada Vodica, koja više nema svojstvo dobra u općoj uporabi, u čemu je prisutan stvaran interes navedenog trgovačkog društva. Stoga se podnošenje akta kojim se inicira ukidanje statusa javnog dobra ne može odvojiti od namjere otkupa nekretnine u vlasništvu Grada Vodica, jer takav zahtjev ne bi bio ni podnesen da ne postoji namjera otkupa te čestice.

Neovisno o tim okolnostima, Povjerenstvo tumači da bi trgovačko društvo Vodice Invest d.o.o., u kojem dužnosnik ima više od 0,5% udjela u vlasništvu, kupnjom nekretnine u vlasništvu Grada Vodica, stupilo u poslovni odnos s tijelom javne vlasti u kojem dužnosnik obnaša dužnost. Naime, u tom bi slučaju trgovačko društvo u vlasništvu dužnosnika stupilo u poslovni odnos s tijelom javne vlasti u kojem obnaša dužnost.

Nastanak istog poslovnog odnosa izričito je zabranjen na temelju odredbe članka 17. stavka 1. ZSSI-a, a na temelju odredbe članka 17. stavka 2. ZSSI-a opisana se zabrana primjenjuje i u sitauciji kada član obitelji dužnosnika, naveden u članku 4. stavku 2. ZSSI-a, na bilo koji način stekne poslovni udio u istom trgovačkom društvu od dužnosnika za vrijeme obnašanja dužnosti zamjenika gradonačelnika Grada Vodica, s pravnom posljedicom ništetnosti navedenog poslovnog odnosa. Na temelju članka 20. stavka 3. ZSSI-a navedeni poslovni odnos ne može nastati niti u razdoblju od 12 mjeseci od dana prestanka obnašanja navedene dužnosti, također s pravnom posljedicom ništetnosti takvog poslovnog odnosa.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Stipe Bosotin, elektroničkom dostavom
2. Objava na internetskoj stranici Povjerenstva
3. Pismohrana